Diari Oficial de la Generalitat Valenciana


Sumari del DOGV 2173, del 28-12-1993 (1993/830155)

ORDRE de 9 de novembre de 1993, de la Conselleria de Sanitat i Consum, per la qual dicta normes sobre la comercialització, la producció i el marcatge de carns fresques procedents d'establiments en regim d'excepció permanent.
--------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1993/11/09/(1)/dof/vci/html**

### Dades del document

Número de DOGV
:   2173

Data del DOGV
:   28-12-1993

Secció del DOGV
:   DISPOSICIONS GENERALS

Número del document
:   1993/830155


Data del document
:   09-11-1993

Organisme emissor
:   Conselleria de Sanitat i Consum

Tipus de document
:   Ordre

Ordre de 9 de novembre de 1993, de la Conselleria de Sanitat i Consum, per la qual dicta normes sobre la comercialització, la producció i el marcatge de carns fresques procedentes d'establiments en règim d'excepció permanent.  
El Reial Decret 147/1993, de 29 de gener, que estableix les condicions sanitàries de producció i comercialització de carns fresques disposa, en el capítol XI de l'annex I, la garantia sanitària de la inspecció veterinària de les carns i les despulles destinades al consum públic amb el marcatge d'aquests productes mitjançant segells.  
Igualment, el punt 1.6 de l'article 4 estableix que els serveis corresponents de les comunitats autònomes vetlaran perquè les carns fresques procedents dels establiments acollits al règim d'excepció permanent, d'acord amb l'Ordre de 26 de març de 1992, estiguen marcats amb els segells aprovats per a tal fi.  
Davant la necessitat de regular la uniformitat en el format per tal de donar caràcter a les marques i atorgar la categoria i la garantia d'una definitiva acció sanitària de cara al consumidor.  
Per això fent ús de les competències que m'atorga la legislació vigent,  
ORDENE:  
Article primer  
Aquesta ordre estableix l'àmbit de comercialització, límit de producció i normes sobre el marcatge de carns fresques i despulles destinades al consum humà procedents d'animals domèstics de les espècies bovina, incloses les espècies Bubalus bubalis i Bison bison, porcina, ovina i cabrum, i també els solípedes domèstics que hagen estat sacrificats en escorxadors autoritzats d'excepció permanent.  
Article segon  
Tots els establiments de carns fresques (escorxadors, sales d'especejament) acollits al règim d'excepció permanent tindran delimitat l'àmbit de comercialització, que serà la zona bàsica de salut.  
Article tercer  
La producció màxima d'aquests establiments serà:  
U. Escorxadors autoritzats de capacitat limitada: un màxim de 12 UBM (unitat de bestiar major) per setmana, amb un màxim de 600 UBM per any (bòvids i solípedes = 1 UBM, porcins = 0,33 UBM i ovins = 0,15 UBM).  
Dos. Escorxadors autoritzats de petita capacitat situats en regions amb dificultats geogràfiques particulars o de proveïment: un màxim de 20 UBG per setmana amb un màxim de 1.000 UBG a l'any.  
Tres. Sales d'especejament no situades en un establiment autoritzat: un màxim de 3 tones per setmana.  
Article quart  
U. Les carns procedents d'establiments d'excepció permanent que hagen estat declarats conformes amb les condicions d'higiene i d'inspecció sanitària previstes en el Reial Decret 147/1993, hauran d'anar marcades amb el segell de la inspecció veterinària establit en aquesta ordre.  
Dos. El marcatge de la inspecció veterinària caldrà fer-lo sota la responsabilitat del veterinari oficial de salut pública, el qual disposarà dels instruments destinats al marcatge i els conservarà sola vigilància, i les etiquetes i el material d'envasament, que sols podrà confiar al personal auxiliar de l'establiment en el moment de fer aquesta operació i durant el temps necessari per fer-la efectiva.  
Article cinquè  
U. Les marqués podran ser fetes amb tinta o amb ferro roent, amb un segell que complisca les característiques establides en l'article 6.  
Dos. Quan s'hi usen tintes, caldrà que siguen indelebles i que resistisquen l'acció del procés d'industrialització i comercialització. La responsabilitat de la seua aplicació i de la permanència correspon a l'establiment autoritzat.  
Tres. S'usaran sols tintes que incloguen en la seua composició aquests colorants: marró HT (E-155) o una mescla de blau brillant FCF (E- 133) i roig allura AC (E- 129).  
Article sisè  
U. El segell de la inspecció veterinària tindrà forma rectangular i les seues mides seran de 7 cm de llarg per 4 cm d'ample.  
Dos. En la llegenda del segell hi haurà les següents dades ben llegibles:  
- A la part superior, les sigles ML, que signifiquen Mercat Local.  
- Al centre, la llegenda SVO, que significa Servei Veterinari Oficial, seguida d'un número de tres xifres que representarà les tres darreres xifres del codi postal del municipi on estarà l'establiment.  
- A la part inferior, el número de registre sanitari de l'establiment.  
Tres. L'alçària dels caràcters impresos serà de 0,80 cm per a les lletres i d'1 cm per als números.  
Article setè  
U. Les canals que pesen més de 65 kg caldrà que duguen el segell de la inspecció veterinària a cada mitja canal en aquests llocs, almenys: costat extern de la cama, llom, costellada, pit i espatlla.  
Dos. La resta de canals hauran de dur quatre senyals de marcatge com a mínim, col·locades sobre les espatlles i sobre la cara externa de les cames.  
Article vuité  
Les carns declarades no aptes per al consum humà s'identificaran clarament per diferenciar-les de les carns declarades aptes, exclusivament mitjançant el marcatge amb la lletra D, que tindrà una alçària mínima de 6,5 cm i es col·locarà en als mateixos llocs que s'indiquen en l'article anterior.  
Article nové  
Els fetges de bovins, porcins i solípedes es marcaran amb ferro roent amb el segell de la inspecció veterinària, llevat que s'expedisquen envasats o embalats. En aquest cas caldrà marcar-los d'acord amb el que estableix l'article 11. El seu àmbit de comercialització serà el que delimita aquesta normativa.  
Les despulles es marcaran de la mateixa manera que les canals, llevat del cas que estiguen envasats o embalats. En aquest cas, es marcaran tal com diu l'article 11.  
Article deu  
Les peces de carn obtingudes en les sales d'especejament a partir de les canals segellades procedents d'establiments autoritzats per a excepció permanent de carns fresques, caldrà marcar-les en la sala d'especejament, amb tinta o amb ferro roent, amb el segell de la inspecció veterinària que estableix aquesta ordre, llevat del cas que s'expedisquen envasades o embalades. En aquest cas caldrà marcar-les segons el que diu l'article 11. La zona de salut és el seu àmbit de comercialització.  
Article onze  
U. Les peces de carn i les despulles envasades o embalades hauran de dur un marcatge de la inspecció veterinària que s'estableix substituint, si s'escau, es Número del Registre Sanitari de l'escorxador pel de la sala d'especejament corresponent, i col·locant el segell en una etiqueta fixa o impresa sobre l'embalatge de manera que no puga ser destruïda fins que s'òbriga.  
Dos. Quan s'envasen despulles a l'escorxador, figurarà a l'etiqueta el número del Registre Sanitari d'Aliments de l'escorxador autoritzat d'excepció permanent.  
Tres. Les dimensions indicades en l'article 6 no seran aplicables al marcatge de què parla aquest article.  
DISPOSICIO ADDICIONAL  
En tot allò que no regule aquesta normativa sanitària s'aplicarà el que disposa el Reial Decret 147/1993, de 29 de gener, que estableix les condicions sanitàries de producció i comercialització de carns fresques.  
DISPOSICIONS FINALS  
Primera  
Es faculta la Direcció General de Salut Pública per a dictar les instruccions adients per a l'aplicació correcta d'aquesta norma.  
Segona  
Aquesta ordre vigirà des que passen vint dies naturals de la seua publicació en el Diari Oficial de la Generalitat Valenciana.  
València, 9 de novembre de 1993  
El conseller de Sanitat i Consum,   
JOAQUIN COLOMER SALA


Còpia Permalink ELI